KOMISSION TÄYTÄNTÖÖNPANOASETUS (EU) 2021/1786,

annettu 8 päivänä lokakuuta 2021,

täytäntöönpanoasetuksen (EU) 2021/78 oikaisemisesta siltä osin kuin on kyse täytäntöönpanoasetuksessa (EU) 2020/600 säädetystä poikkeamisesta täytäntöönpanoasetuksesta (EU) 2016/1150 viinialan kansallisiin tukiohjelmiin tehtävien muutosten osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 54 artiklan a alakohdan,

sekä katsoo seuraavaa:

(1) Komission täytäntöönpanoasetuksella (EU) 2020/600 (2) hyväksyttiin muun muassa viinialalla voimassa oleviin sääntöihin useita poikkeuksia, joiden tarkoituksena on tarjota viinialan toimijoille helpotusta ja auttaa niitä selviytymään covid-19-pandemian vaikutuksista. Erityisesti siinä sallitaan jäsenvaltioiden poiketa väliaikaisesti komission täytäntöönpanoasetuksen (EU) 2016/1150 (3) 2 artiklan 1 kohdasta niin, että ne voivat aina tarvittaessa muuttaa viinialan kansallisia tukiohjelmiaan asetuksen (EU) N:o 1308/2013 45 artiklan 1 kohdan a alakohdassa ja 46–52 artiklassa tarkoitettujen toimenpiteiden osalta.

(2) Jouston tarkoituksena oli antaa jäsenvaltioille mahdollisuus reagoida nopeasti covid-19-pandemian aiheuttamiin poikkeuksellisiin olosuhteisiin ja tehdä tukiohjelmiinsa tarvittavat muutokset heti kun se ovat katsoneet ne tarpeellisiksi. Perimmäisenä syynä tähän oli se, että jäsenvaltioille oli annettava mahdollisuus mukauttaa jo käytössä olevia toimenpiteitä useammin mutta myös sisällyttää kansallisiin tukiohjelmiinsa uusia toimenpiteitä asetuksen (EU) 2020/600 johdanto-osan 6 kappaleessa esitetyn mukaisesti heti asetuksen voimaantulon jälkeen sen sijaan, että niiden tarvitsisi odottaa seuraavaan muutosten toimittamisen määräaikaan asti.

(3) Asetuksen (EU) N:o 1308/2013 45 artiklan 1 kohdan a alakohdassa ja 46–52 artiklassa säädettyjen toimenpiteiden lisäksi jäsenvaltioille annettiin mahdollisuus sisällyttää kansallisiin tukiohjelmiinsa myös väliaikaiset poikkeustoimenpiteet ”viinin tislaus kriisitilanteessa” ja ”tuki viinin kriisivarastointiin”, joista säädetään komission delegoidun asetuksen (EU) 2020/592 (4) 3 ja 4 artiklassa. Tahattoman virheen vuoksi näitä kahta poikkeustoimenpidettä ei kuitenkaan mainita nimeltä täytäntöönpanoasetuksen (EU) 2020/600 2 artiklan 1 kohdassa lueteltujen toimenpiteiden joukossa.

(4) Delegoidun asetuksen (EU) 2020/592 3 artiklan 9 kohdasta ja 4 artiklan 8 kohdasta käy selvästi ilmi, että täytäntöönpanoasetuksen (EU) 2016/1150 2 artiklaa sovelletaan soveltuvin osin toimenpiteisiin ”viinin tislaus kriisitilanteissa” ja ”tuki viinin kriisivarastointiin”. Näillä säännöksillä pyritään varmistamaan, että poikkeustoimenpiteet noudattavat mahdollisimman tarkasti asetuksessa (EU) N:o 1308/2013 säädettyihin toimenpiteisiin sovellettavia sääntöjä. Täytäntöönpanoasetuksen (EU) 2020/600 2 artiklan 1 kohdassa poiketaan kuitenkin väliaikaisesti täytäntöönpanoasetuksen (EU) 2016/1150 2 artiklan 1 kohdasta sallimalla jäsenvaltioiden sisällyttää kansallisiin tukiohjelmiinsa toimenpiteitä tai muuttaa ohjelmiin sisältyviä toimenpiteitä aina tarvittaessa. Näin ollen ja sen varmistamiseksi, että poikkeustoimenpiteet pannaan täytäntöön samalla tavalla kuin mitkä tahansa voimassa olevat tukitoimenpiteet, täytäntöönpanoasetuksen (EU) 2020/600 2 artiklan 1 kohtaa sovelletaan myös ”viinin tislaukseen kriisitilanteessa” ja ”tukeen viinin kriisivarastointiin”.

(5) Lisäksi on korostettava, että ”viinin tislauksen kriisitilanteessa” ja ”tuen viinin kriisivarastointiin” pitäminen täytäntöönpanoasetuksen (EU) 2020/600 2 artiklan 1 kohdan soveltamisalan ulkopuolella olisi ollut vastoin näiden toimenpiteiden tarkoitusta tarjota kiireellistä apua viinimarkkinoille kriisiaikoina. Jäsenvaltioiden estäminen tekemästä näitä kahta toimenpidettä koskevia muutoksia kansallisiin tukiohjelmiinsa mutta sallimalla muutosten tekeminen minkä tahansa muun toimenpiteen osalta olisi ollut vastoin selkeää aikomusta sallia jäsenvaltioiden käyttää näitä toimenpiteitä niin pian ja niin usein kuin on tarpeen.

(6) Näistä syistä komission täytäntöönpanoasetuksella (EU) 2021/1785 (5) oikaistaan täytäntöönpanoasetuksen (EU) 2020/600 2 artiklan 1 kohta mainitsemalla siinä nimeltä delegoidun asetuksen (EU) 2020/592 3 ja 4 artiklassa säädetyt poikkeustoimenpiteet; muutos tulee voimaan 4 päivänä toukokuuta 2020.

(7) Komission täytäntöönpanoasetuksella (EU) 2021/78 (6) jatkettiin kuitenkin täytäntöönpanoasetuksella (EU) 2020/600 käyttöön otettujen toimenpiteiden soveltamista varainhoitovuonna 2021 korvaamalla kyseisen asetuksen 2 artiklan 1 kohta. Kyseisessä säännöksessä ei myöskään mainita delegoidun asetuksen (EU) 2020/592 3 ja 4 artiklassa säädettyjä poikkeustoimenpiteitä. Sen vuoksi myös kyseinen säännös on aiheellista oikaista.

(8) Sen vuoksi täytäntöönpanoasetus (EU) 2021/78 olisi oikaistava.

(9) Jotta jäsenvaltiot, jotka tekivät kansallisiin tukiohjelmiinsa varainhoitovuonna 2021 delegoidun asetuksen (EU) 2020/592 3 ja 4 artiklassa säädettyjä poikkeustoimenpiteitä koskevia muutoksia, eivät joutuisi huonompaan asemaan, tätä asetusta olisi sovellettava takautuvasti kyseisen täytäntöönpanoasetuksella (EU) 2021/78 tehdyn muutoksen soveltamispäivästä lukien.

(10) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) 2021/78 oikaiseminen Korvataan täytäntöönpanoasetuksen (EU) 2021/78 1 artiklan 1 alakohdassa oleva täytäntöönpanoasetuksen (EU) 2020/600 2 artiklan 1 kohdan korvaava teksti seuraavasti: ”1. Poiketen siitä, mitä täytäntöönpanoasetuksen (EU) 2016/1150 2 artiklan 1 kohdassa säädetään, jäsenvaltiot voivat tehdä asetuksen (EU) N:o 1308/2013 45 artiklan 1 kohdan a alakohdassa ja 46–52 artiklassa sekä komission delegoidun asetuksen (EU) 2020/592 (*1) 3 ja 4 artiklassa tarkoitettujen toimenpiteiden osalta viinialan kansallisiin tukiohjelmiinsa asetuksen (EU) N:o 1308/2013 41 artiklan 5 kohdassa tarkoitettuja muutoksia varainhoitovuosien 2020 ja 2021 aikana aina silloin kun se on tarpeen, mutta kuitenkin viimeistään 15 päivänä lokakuuta 2021.

2 artikla Voimaantulo ja soveltaminen Tämä asetus tulee voimaan päivänä, jona se julkaistaan Euroopan unionin virallisessa lehdessä. Sitä sovelletaan 16 päivästä lokakuuta 2020.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 8 päivänä lokakuuta 2021. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 671.

(2) Komission täytäntöönpanoasetus (EU) 2020/600, annettu 30 päivänä huhtikuuta 2020, poikkeamisesta täytäntöönpanoasetuksesta (EU) 2017/892, täytäntöönpanoasetuksesta (EU) 2016/1150, täytäntöönpanoasetuksesta (EU) N:o 615/2014, täytäntöönpanoasetuksesta (EU) 2015/1368 ja täytäntöönpanoasetuksesta (EU) 2017/39 eräiden covid-19-pandemian aiheuttaman kriisin vuoksi toteutettavien toimenpiteiden osalta (EUVL L 140, 4.5.2020, s. 40).

(3) Komission täytäntöönpanoasetus (EU) 2016/1150, annettu 15 päivänä huhtikuuta 2016, Euroopan parlamentin ja neuvoston asetuksen (EU) N:o 1308/2013 soveltamista koskevien sääntöjen vahvistamisesta viinialan kansallisten tukiohjelmien osalta (EUVL L 190, 15.7.2016, s. 23).

(4) Komission delegoitu asetus (EU) 2020/592, annettu 30 päivänä huhtikuuta 2020, tietyistä Euroopan parlamentin ja neuvoston asetuksen (EU) N:o 1308/2013 säännöksistä poikkeavista väliaikaisista poikkeustoimenpiteistä covid-19-pandemian ja siihen liittyvien toimenpiteiden hedelmä- ja vihannesalalle ja viinialalle aiheuttaman markkinahäiriön korjaamiseksi (EUVL L 140, 4.5.2020, s. 6).

(5) Komission täytäntöönpanoasetus (EU) 2021/1785, annettu 8 päivänä lokakuuta 2021, täytäntöönpanoasetuksen (EU) 2020/600 oikaisemisesta siltä osin kuin on kyse poikkeamisesta täytäntöönpanoasetuksesta (EU) 2016/1150 viinialan kansallisiin tukiohjelmiin tehtävien muutosten osalta (katso tämän virallisen lehden sivu 98).

(6) Komission täytäntöönpanoasetus (EU) 2021/78, annettu 27 päivänä tammikuuta 2021, poikkeamisesta täytäntöönpanoasetuksesta (EU) 2017/892, täytäntöönpanoasetuksesta (EU) 2016/1150, täytäntöönpanoasetuksesta (EU) N:o 615/2014, täytäntöönpanoasetuksesta (EU) 2015/1368 ja täytäntöönpanoasetuksesta (EU) 2017/39 eräiden covid-19-pandemian aiheuttaman kriisin vuoksi toteutettavien toimenpiteiden osalta annetun täytäntöönpanoasetuksen (EU) 2020/600 muuttamisesta (EUVL L 29, 28.1.2021, s. 5).